Bejaarde (83) waarsku ander ná 2 rooftogte in 2 daeCorrie Brits (Foto: Verskaf) ŉ Bejaarde oudpredikant van Kroonstad in die Vrystaat is die afgelope naweek twee dae ná mekaar beroof, en wil nou sy ervaring gebruik om ander bejaardes te waarsku om meer waaksaam te wees. Corrie Brits (83) het aan Maroela Media vertel hy is Vrydagaand nadat hy geld by ŉ kitsbank getrek het van sy beursie en geld beroof, en net die volgende oggend is hy vir ŉ tweede keer beroof. “My vrou en baie ander mense waarsku my al ŉ geruime tyd om nié na die Shoprite-winkel in Kroonstad te gaan nie, omdat daar deesdae gereeld misdaadvoorvalle plaasvind. Ek het egter nie geluister nie, en het Vrydagaand daar geld getrek voor ek my selfoon by ŉ winkeltjie langsaan laat regmaak het.” Brits het die kleingeld wat hy by dié winkel gekry het, saam met sy beursie in sy agterste broeksak gesit. “Ek was nog nie eens 40 meter uit die winkel nie, toe voel ek hoe ŉ hand in my sak ingaan. Ek het met albei my hande vasgegryp, maar hy het my aan my skouer gepluk en my sak afgeskeur voor hy my geld en beursie gesteel het. Hy het net 50 meter gehardloop, toe begin hy loop. Die vermetelheid – hy het geweet ek kan nie iets doen nie.” Hy sê hy was nie “gespanne of selfs terneergedruk” oor dié voorval nie, maar sy skouer het wel later die aand seer geraak. “Ek is toe die volgende oggend na ŉ apteek, ook in die area. Ek het net my pille gekry, toe ŉ man my van agter vasgryp. Hy het my arms van agter vasgehou terwyl ŉ ander man die geld, wat ek weer in my agterste broeksak gesit het, gesteel het. Die rower wat my vasgedruk het, het my toe hard op die grond neergegooi. Dié rowers het nie eens probeer weghardloop nie – hulle het net weggestap asof niks gebeur het nie.” Brits sê bystanders het nie op sy noodkrete gereageer nie. “Ek het albei kere om hulp geskree, en daar was talle mense, maar niemand het op my krete gereageer nie. Niemand het ná die tweede rooftog eens kom hoor of ek oukei is nie.” Hy sê dié twee voorvalle het hom genoop om ander mense ook te waarsku. “Ek wil dit met ander mense deel, omdat ek wil hê hulle moet luister wanneer hulle gewaarsku word. Ouer mense is veral weerloos, en is dikwels teikens. Maak seker die veiligheidswag loop saam met jou, en moenie na areas gaan wat nié veilig is nie. Mense moet ook weet dat hulle nie onaantasbaar is nie; dit gebeur elke dag, met almal.” Hy sê hy het beide dié voorvalle verwerk, en beplan om nou en in die toekoms meer versigtig te wees. “Ek was eers kwaad vir die Here. Ek het altyd gesê die Here is aan my sy, so niemand sal my seermaak nie. Maar ek het besef die Here het my deur baie mense probeer waarsku, en ek het nie geluister nie. Ons is mense, en daar is baie slegte mense daar buite wat seer maak vir ŉ verskeidenheid redes. Luister na ander mense en na die Here, en word waaksaam.”